Tshwane-burgemeester lei nog 'n opruiming | Maroela Media
Solly Msimanga, Tshwane-burgemeester (middel), lei 'n opruimingsoptrede in Marabastad wes van die Pretoriase middestad waar vuil en veral aan die orde van die dag is. Foto: ANA
Solly Msimanga, burgemeester van Tshwane, het Woensdag 'n multidissiplinêre middestad-opknappingsoptrede in Pretoria gelei, dié keer in die Marabastad-omgewing, wes van die middestad, wat onder misdaad en verval gebuk gaan.
Hy het verduidelik optredes van dié aard word ook gebruik om soveel moontlik stedelike verval uit te wys en te stuit. "Dit sluit in vervalle geboue, misdaadbrandpunte en dwelmmiddel-misbruik om ons doelwit van 'n leefbare, misdaadlose, veilige en vooruitstrewende stad te bereik."
Van die suksesse wat behaal is tydens die teenmisdaadoptrede is die beslaglegging op 13 sakke vervalsde goedere ter waarde van R700 000, die terugkry van 26 munisipale vullisblikke en vyf kennisgewings wat deur die hoofstad se munisipale gesondheidsdienste uitgereik is aan mense wat sonder die nodige sertifikate handel gedryf het.
Msimanga het gesê hy is tevrede met amptenare se harde werk tydens en tussen sulke optredes. "Dié program bied 'n uitstekende herlewingstrategie om ons doelwit van 'n leefbare stad te bereik en moet as sodanig ondersteun word."
Die burgemeester het alle sakeondernemings bedank wat daagliks die stad se ordonnansies gehoorsaam en het onderneem hy en sy raad sal aanhou om diegene te monitor wat wet en orde in Tshwane ondermyn.
Tydens die optrede het hy met verskeie sake-eienaars en inwoners gesels.
Dit is 'n baie goeie inisiatief. Hoop hulle doen ook iets drasties aan die dwelmnes in Pretoria Wes.
Ek hoop fonteine, Sunnyside, Arcadie, Gezina kry ook 'n beurt om skoon gemaak te word.
As hulle ons n kans gee om saam in te kan gaan en skoonmaak sou hulle honderde kennisgewings moes uitskryf en baie meer as net 13 sakke vervalste goedere konfiskeer het. Maar dankie dat hulle ten minste iets hieraan probeer doen. Kom ons hoop dit eindig nie net hier nie.
Die hele Pretoria kort 'n skoonmaak want die gemors wat net neergegooi word is mos geweldig swaar dit is hoekom dit elke keer die asblikke mis
Al bly ek nie in Pretoria nie, is dit verblydend om so iets te sien gebeur. Kom ons vertrou en glo dat hierdie nie net 'n verkiesings foefie is nie, maar dat hierdie 'n regruk initiatief is.